L 303/16
SL
Uradni list Evropske unije
23.11.2022
(46)
S členom 11(1) Delegirane uredbe (EU) 2020/2015 je bila do 31. decembra 2022 odobrena izjema zaradi visoke stopnje preživetja za okatega ribona (Pagellus bogaraveo), ulovljenega z orodjem za mali ribolov „voracera“ v razdelku ICES 9a, ter za okatega ribona, ulovljenega s trnki in vrvicami na podobmočjih ICES 8 in 10 ter v razdelku ICES 9a.
(47)
Skupno priporočilo vsebuje zaprosilo za podaljšanje te izjeme do 31. decembra 2023.
(48)
STECF je pregledal znanstvene informacije in sklenil, da bi morali dodatni poskusi v zvezi s preživetjem te vrste zagotoviti zanesljive ocene preživetja.
(49)
Glede na dokaze, ki so jih v preteklosti predložile države članice jugozahodnih voda o stopnjah preživetja, in na to, da bodo dodatni poskusi v zvezi s preživetjem verjetno zagotovili zanesljive ocene preživetja, bi bilo treba to izjemo podaljšati do 31. decembra 2023, da bi se omogočilo dokončanje študij.
Države članice jugozahodnih voda morajo rezultate teh študij STCEF predložiti v oceno najpozneje do 1. maja 2023, da bi podprle oceno te izjeme pri pregledu obveznosti iztovarjanja leta 2023.
(50)
S členom 14(1), točka (n), Delegirane uredbe (EU) 2020/2015 je bila do 31. decembra 2022 odobrena izjema de minimis za mola (Merlangius merlangus), ulovljenega z zabodnimi mrežami na podobmočju ICES 8.
(51)
Skupno priporočilo vsebuje zaprosilo za podaljšanje te izjeme do 31. decembra 2023.
(52)
STECF je sklenil, da so glede na prejšnje ocene ulovi in zavržki mola pri ribolovu z zabodnimi mrežami majhni ter da bo vpliv izjeme na stalež mola verjetno zanemarljiv.
(53)
Glede na dokaze, ki so jih v preteklosti predložile države članice jugozahodnih voda o nesorazmernih stroških ravnanja z nenamernim ulovom, in načrtovane študije o selektivnosti bi bilo treba to izjemo podaljšati do 31. decembra 2023.
Države članice jugozahodnih voda morajo rezultate teh študij STCEF predložiti v oceno najpozneje do 1. maja 2023, da bi podprle oceno te izjeme pri pregledu obveznosti iztovarjanja leta 2023.
(54)
Ker ukrepi iz te uredbe neposredno vplivajo na načrtovanje ribolovne sezone za plovila Unije in povezane gospodarske dejavnosti, bi morala ta uredba začeti veljati takoj po objavi.
Uporabljati bi se morala od 1. januarja 2023 –
SPREJELA NASLEDNJO UREDBO:
Člen 1 Delegirana uredba (EU) 2020/2015 se spremeni: (1) v členu 4 se odstavek 1 nadomesti z naslednjim: „1.
Izjema zaradi visoke stopnje preživetja iz člena 15(4)(b) Uredbe (EU) št.
1380/2013 se uporablja: — v razdelku ICES 7d, in sicer znotraj šestih morskih milj od obale, vendar zunaj opredeljenih območij odraščanja, za ulov morskega lista (Solea solea) pod najmanjšo referenčno velikostjo ohranjanja, ulovljenega z vlečnimi mrežami s širilkami (kode orodja: OTT, OTB, TBS, TBN, TB, PTB, OT, PT, TX) z velikostjo mrežnega očesa vreče 80–99 mm, in sicer s plovili, ki: — so dolga največ 10 metrov in imajo motor z največjo močjo 221 kW ter — lovijo v vodah z globino največ 30 metrov in z omejenim trajanjem vleke, najdlje devetdeset minut; — v razdelku ICES 7e, in sicer znotraj šestih morskih milj od obale, vendar zunaj opredeljenih območij odraščanja, za ulov morskega lista (Solea solea) pod najmanjšo referenčno velikostjo ohranjanja, ulovljenega z vlečnimi mrežami s širilkami (koda orodja: OTB) z velikostjo mrežnega očesa vreče, večjo od 80 mm, in sicer s plovili, ki so krajša od 12 m.“;